Title: พระราชกฤษฎีกาเปลี่ยนแปลงเขตอำนาจศาลแขวงพิษณุโลก กับกำหนดเขตอำนาจและวันเปิดทำการของศาลแขวงนครไทย ในจังหวัดพิษณุโลก พ.ศ. 2558

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงพิษณุโลก
กับกำหนดเขตอำนาจ
และวันเปิดทำการของศาลแขวงนครไทย
ในจังหวัดพิษณุโลก
พ.ศ. ๒๕๕๘

ภูมิพลอดุลยเดช
ป.ร.
ให้ไว้ ณ
วันที่ ๒๒ มีนาคม พ.ศ. ๒๕๕๘
เป็นปีที่ ๗๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงพิษณุโลก
กับกำหนดเขตอำนาจและวันเปิดทำการของศาลแขวงนครไทย ในจังหวัดพิษณุโลก

อาศัยอำนาจตามความในมาตรา ๒๒ ของรัฐธรรมนูญแห่งราชอาณาจักรไทย
(ฉบับชั่วคราว) พุทธศักราช ๒๕๕๗ และมาตรา ๓ วรรคหนึ่งและวรรคสาม
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงพิษณุโลก กับกำหนดเขตอำนาจและวันเปิดทำการของศาลแขวงนครไทย
ในจังหวัดพิษณุโลก พ.ศ. ๒๕๕๘

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา ๓  ให้ศาลแขวงพิษณุโลก
มีเขตอำนาจในอำเภอเนินมะปราง อำเภอบางกระทุ่ม อำเภอบางระกำ อำเภอพรหมพิราม
อำเภอเมืองพิษณุโลก อำเภอวังทอง และอำเภอวัดโบสถ์

มาตรา ๔  ในจังหวัดพิษณุโลกให้มีศาลแขวงเพิ่มขึ้นอีกหนึ่งศาล
คือ ศาลแขวงนครไทย มีเขตอำนาจในอำเภอชาติตระการและอำเภอนครไทย

มาตรา ๕  ให้เปิดทำการศาลแขวงนครไทยตั้งแต่วันที่
๑ เมษายน พ.ศ. ๒๕๕๘ เป็นต้นไป

มาตรา ๖  ในระหว่างที่ยังมิได้เปิดทำการศาลแขวงนครไทยตามมาตรา
๕ ให้ศาลแขวงพิษณุโลก มีเขตอำนาจตลอดถึงเขตอำนาจของศาลแขวงนครไทยด้วย

มาตรา ๗  บรรดาคดีของท้องที่อำเภอชาติตระการและอำเภอนครไทย
ซึ่งค้างพิจารณาอยู่ในศาลแขวงพิษณุโลกในวันเปิดทำการศาลแขวงนครไทยตามมาตรา ๕
ให้คงพิจารณาพิพากษาต่อไปในศาลแขวงพิษณุโลก
บรรดาคดีของท้องที่ตามที่กำหนดไว้ในวรรคหนึ่ง
ซึ่งอยู่ระหว่างที่ศาลแขวงพิษณุโลกมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี
ในวันเปิดทำการศาลแขวงนครไทยให้ศาลแขวงพิษณุโลกมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา ๘  ให้ประธานศาลฎีการักษาการตามพระราชกฤษฎีกานี้

ผู้รับสนองพระบรมราชโองการ
พลเอก
ประยุทธ์  จันทร์โอชา
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่ประชาชนในจังหวัดพิษณุโลกมีจำนวนมากขึ้น
และมีคดีความเข้ามาสู่การพิจารณาพิพากษาของศาลแขวงพิษณุโลกซึ่งเป็นศาลแขวงที่มีอยู่แล้วในจังหวัดพิษณุโลกเพิ่มขึ้นเป็นจำนวนมาก
ประกอบกับการคมนาคมระหว่างอำเภอเมืองพิษณุโลกกับอำเภอชาติตระการและอำเภอนครไทยมีระยะทางห่างไกลกัน
ทำให้ประชาชนผู้มีอรรถคดีและผู้เกี่ยวข้องไม่ได้รับความสะดวกและรวดเร็วในการเดินทางไปติดต่อกับศาลแขวงดังกล่าว
สมควรจัดตั้งศาลแขวงนครไทยเพิ่มขึ้นในจังหวัดพิษณุโลก
โดยแบ่งเขตอำนาจบางส่วนของศาลแขวงพิษณุโลกไปเป็นเขตอำนาจของศาลแขวงที่จะจัดตั้งใหม่
และให้เปิดทำการได้ตั้งแต่วันที่ ๑ เมษายน พ.ศ. ๒๕๕๘
ในการนี้สมควรเปลี่ยนแปลงเขตอำนาจศาลแขวงพิษณุโลกให้สอดคล้องกัน  จึงจำเป็นต้องตราพระราชกฤษฎีกานี้

ปริยานุช/ผู้จัดทำ
๒๗ มีนาคม ๒๕๕๘

ปริญสินีย์/ผู้ตรวจ
๒๗ มีนาคม ๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๒๑ ก/หน้า ๘๔/๒๖ มีนาคม ๒๕๕๘